Trent Alexander-Arnold

Trent John Alexander Arnold (født 7. oktober 1998) er en engelsk professionel fodboldspiller, som spiller højre back hos den engelske fodboldklub Liverpool.

Alexander-Arnold har spillet i klubben siden han var 6 år, hvor han kom ind på klubbens fodboldakademi. Han fik sin debut for klubbens førstehold i 2016 i en alder af 18 år.

Alexander-Arnold er blevet kåret som årets unge spiller i Liverpool i sæsonerne 2016-17 og 2017-18.

Alexander-Arnold har også repræsenteret England på ungdomsniveau fra U16 til U21.
Og han kom fra U21 til seniortruppen som han fik sin første VM kamp og debut på landsholdet.

Klubkarriere

Liverpool

Ungdomskarriere 
Da Alexander-Arnold var 6 år gammel, blev han inviteret til Liverpools sommerlejr. Her imponerede Alexander-Arnold klubben og akademitræneren Ian Barrigan, som efterfølgende tilbød ham en chance for at tilslutte sig klubbens akademi. Her begyndte han at træne to-tre gange om ugen og blev senere kaptajn for klubbens U16- og U18-hold. Alexander-Arnold udviklede sig meget i disse år og imponerede klubben så meget, at Liverpools daværende kaptajn, Steven Gerrard, spåede ham en stor fremtid i klubben.

Op til sæsonen 2015-16 blev Alexander-Arnold udvalgt til Liverpools førstehold af den daværende manager, Brendan Rodgers, som gav ham hans uofficielle debut for klubben i en venskabskamp mod Swindon Town, der endte i en 2-1-sejr.

2016-17-sæsonen 
Alexander-Arnold fik sin officielle førsteholdsdebut for klubben d. 25. oktober 2016, da han startede inde i fjerde runde af EFL Cup i en 2-1-sejr over Tottenham. Hans præstation gav ham en plads på rundens hold i EFL Cuppen, sammen med holdkammeraten Daniel Sturridge.

D. 8. november 2016 annoncerede Liverpool, at Alexander-Arnold havde underskrevet en ny langtidskontrakt med klubben. Han startede efterfølgende i Liverpools næste EFL Cup-kamp senere den måned og fik samtidig sin første assist for klubben, da han lagde op til Divock Origiss mål i en 2-0-sejr over Leeds United. Han blev samtidig kåret som kampens spiller for sin præstation.

Alexander-Arnold fik sin Premier League-debut d. 14. december, da han blev indskiftet for Origi i en 3-0-sejr over Middlesbrough. D. 15. januar 2017 fik han sin første Premier League-start, da han startede inde mod Manchester United i en kamp, der endte 1-1.

Alexander-Arnold blev kåret som årets unge spiller i Liverpool i 2016-17-sæsonen, og han endte med at optræde 12 gange for klubben i alle turneringer.

2017-18-sæsonen 
Op til 2017-18-sæsonen skrev Alexander-Arnold under på en ny langtidskontrakt med Liverpool. D. 15. august scorede han sit første mål for klubben i sin europæiske debutkamp mod Hoffenheim, da han scorede på et frispark. Dette mål gjorde ham til den tredje yngste spiller til at score i sin europæiske debutkamp for Liverpool, efter Michael Owen og David Fairclough. I Champions League-gruppespillet scorede Alexander-Arnold igen i en 7-0 udesejr over Maribor. Han scorede herefter sit første Premier League-mål for Liverpool d. 26. december 2017 i en 5-0 sejr over Swansea City på Anfield.

D. 4. april 2018 blev Alexander-Arnold den yngste engelske spiller til at starte i en Champions League kvartfinale. Her spillede han en stor kamp og var med til at sikre en 3-0 sejr hjemme over Manchester City. Alexander-Arnold blev kåret til kampens spiller, og især hans evne til at lukke ned for Manchester Citys fløj, Leroy Sané, blev fremhævet. Han imponerede igen i det omvendte opgør, hvor Liverpool sikrede sig avancement til Champions League semifinalerne for første gang i 10 år med en samlet 5-1 sejr over Manchester City.

D. 10. maj 2018 blev han endnu en gang belønnet for sine bedrifter for klubben både i hjemlandet og i Europa, da han for andet år i træk vandt årets unge spiller i klubben.

International karriere

Englands ungdomslandshold 
Alexander-Arnold har repræsenteret England på flere forskellige ungdomslandshold. D. 7. oktober 2016 scorede han to gange for England U/19 i en 3-1 sejr over Kroatien. D. 24. marts 2017 scorede han igen to gange i en 3-0 sejr over Spanien, hvilket sikrede England kvalifikation til U/19-EM i fodbold 2017. Han deltog dog ikke i turneringen, da Liverpool aftalte med Englands forbund, at Alexander-Arnold kunne få restituere frem mod den nye sæson.

Den efterfølgende måned blev Alexander-Arnold for første gang kaldt ind til Englands U/21-fodboldlandshold. Han fik sin debut mod Letland d. 5. september, hvor han startede inde i en kamp, som England endte med at vinde 3-0. I marts 2018 blev Alexander-Arnold inviteret til at træne med Englands førstehold for første gang frem mod Englands venskabskampe mod Italien og Holland.

Hæder og priser 

 Årets unge spiller i Liverpool: 2016-17; 2017-18 og på PFA's årets hold i Premier League 2018-19.

Referencer

Eksterne henvisninger 

Fodboldspillere fra England
Deltagere ved verdensmesterskabet i fodbold 2018
Deltagere ved verdensmesterskabet i fodbold 2022
Fodboldspillere fra Liverpool F.C.